Diari Oficial de la Generalitat Valenciana


Sumari del DOGV 10687, del 26-02-2025 (2025/2255)

RESOLUCIÓ de 9 d'agost de 2024, de la Direcció General d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de planta industrial de producció de dièsel a partir de residus plàstics per piròlisi en parcel·la G de l’illa 2, PI del sector SI-1 Pla de Carrases 1, del terme municipal de Llíria (València). Expedient: (3427458) 153/2024/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10901

Data del DOGV
:   26-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2255

CVE
:   MIQU-M-2981-2027

Data del document
:   09-08-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Llíria
    * impacte ambiental

«Informe d'impacte ambiental

Expedient: (3427458) 153/2024/AIA.

Títol: Planta de producció de dièsel a partir de residus plàstics per piròlisi.

Promotor: Astrumfuel Recycling, SL

Òrgan substantiu: Ajuntament de Llíria.

Localització: parcel·la G de l’illa 2, PI del sector SI-1 Pla de Carrases 1, Llíria.

Tramitació administrativa

Amb data 16 de febrer de 2024, l'Ajuntament de Llíria sol·licita l'inici del procediment d'avaluació d'impacte ambiental simplificada del Projecte de planta industrial de producció de dièsel a partir de residus plàstics per piròlisi a Llíria. La sol·licitud s’acompanya de projecte bàsic, memòria ambiental i estudi d'impacte ambiental del projecte.

Als efectes previstos en la Llei 21/2013, de 9 de desembre, d’avaluació ambiental, l’Ajuntament de Llíria actua com a òrgan substantiu i Astrumfuel Recycling, SL, com a promotor.

L’òrgan substantiu va sotmetre el projecte a tràmit d'informació pública i consultes entre el 6 de febrer i 6 de març de 2024. S’han rebut les al·legacions següents:

La mercantil Power Electronics España, SL, al·lega que «ni l'apilament ni la posterior preparació de les matèries primeres inclou el necessari tractament que permeta eliminar o almenys mitigar les possibles olors que pogueren desprendre i la consegüent presència d'insectes, a conseqüència de la descomposició de les restes orgàniques que presenten estes matèries primeres.

En este sentit, l'avaluació d'impacte ambiental realitzada per la promotora de l'activitat obvia un fet inqüestionable i que no pot ser passat per alt per l'Ajuntament al qual ens dirigim: la presència d'activitat humana que desenrotlla la seua jornada laboral en el polígon industrial on es projecta l'activitat de reciclatge i que pot resultar potencialment afectada per les olors i els insectes. En este punt, simplement, l’EIA es limita a despatxar la qüestió afirmant que la zona d'ubicació està pròxima a una població, però no suficientment com per a poder afectar el nucli urbà en altres aspectes que no siguen infraestructures o activitat econòmica que sí que es preveu en la matriu.

Resulta, per tant, necessari que l’esmentat EIA incloga expressament quines mesures s'implementaran durant les fases d'emmagatzematge i preparació per al tractament de les matèries primeres per a evitar que les olors i la presència d'insectes resultants de la descomposició de la matèria orgànica existent en el plàstic objecte de reciclatge afecten la població laboral que hi ha en el polígon industrial de les Carrases.»

La mercantil Alani Higiene Profesional, SL, al·lega que «a partir de la documentació analitzada i la investigació de les afeccions produïdes per activitats industrials similars en altres emplaçaments es comprova que el disseny de la instal·lació no té en compte els perjuís que este tipus d'activitats produïxen mediambientalment i l'afecció que produïx a activitats i usuaris perimetrals en un radi considerable.»

Amb data 1 de setembre de 2023, l'òrgan ambiental realitza consultes on sol·licita emissió d'informe en relació amb l'afecció ambiental del projecte als organismes següents: Servici de Prevenció de l’Atmosfera i Entitat Pública de Sanejament d’Aigües Residuals. S’ha rebut informe únicament del Servici de Prevenció de l’Atmosfera del 18 de juny en què s'indica que:

«1. En l'estudi d'impacte ambiental aportat per l'empresa s'indica que el procés utilitza com a combustible tant el gas com una part de l'oli de piròlisi obtinguts mitjançant piròlisi. Encara que poguera justificar-se que la combustió del gas resultant del procés de piròlisi puga emetre contaminants similars al gas natural, la qual cosa sembla difícil atés que la composició del gas no és equivalent a la del gas natural, en afegir una part de l'oli de piròlisi com a combustible, és aplicable el que es disposa en el capítol IV del Reial decret 815/2013, de 18 d'octubre.

No obstant això, la descripció del procés que figura en l'estudi d'impacte ambiental no ha tingut en compte les condicions de disseny, construcció i explotació exigibles per a este tipus d'instal·lacions, i quant a les mesures correctores aplicables a les seues emissions a l'atmosfera solament indica el tractament del gas (filtre de mànegues i desulfuració) previ a la seua combustió. Tampoc s'indiquen els controls periòdics que assenyala el Reial decret 815/2013, de 18 d'octubre, que inclouen el mesurament en continu, de NOx, CO, partícules totals, COT, HCI, HF i SO2, així com paràmetres del procés com ara temperatura prop de la paret interna de la cambra de combustió o en un altre punt representatiu; concentració d'oxigen, pressió, temperatura, i contingut de vapor d'aigua dels gasos residuals.

2. A l'efecte d'emissions a l'atmosfera, l'activitat de piròlisi estaria inclosa en el grup a del Catàleg d'activitats potencialment contaminadores de l'atmosfera en l'epígraf 09 10 08 00 Producció de combustibles líquids a partir de residus plàstics. A més, en la instal·lació es realitzen altres activitats potencialment contaminadores de l'atmosfera com les referents al tractament del negre de carbó, que se sotmet a refredament, reducció de grandària en molí i posterior envasament.

El negre de carbó és un residu pulverulent que pot contindre compostos aromàtics que generaran emissions difuses de partícules, compostos orgànics volàtils a l'atmosfera i olors.

Per tant, la instal·lació estaria subjecta a autorització d'emissions a l'atmosfera prèvia a l'obtenció de la llicència ambiental en la qual s'inclouran els requisits establits per a la incineració de residus en l’esmentat capítol IV del Reial decret 815/2013, de 18 d'octubre, així com els necessaris per a evitar emissions difuses de negre de carbó, i el seu estudi d'impacte hauria de considerar esta circumstància i les possibles mesures correctores.

3. D’altra banda, l'estudi d'impacte ambiental descriu el material líquid obtingut en el procés (oli de piròlisi) com ara nafta i dièsel pesat, sense que figure cap estudi que ho avale. No es fa referència a la tramitació de la condició de fi de residu del combustible obtingut, per la qual cosa un residu i el seu ús directe en qualsevol instal·lació de combustió es consideraria una incineració de residus amb la seua comercialització restringida a instal·lacions que compten amb autorització per a incinerar residus i complisquen els requisits aplicables a este tipus d'instal·lacions.

4. Per tot això, l'estudi d'impacte ambiental no identifica correctament tots els possibles impactes en l'atmosfera, no establix les suficients mesures preventives, correctores i compensatòries per a reduir, eliminar o compensar estos efectes ambientals que poden ser significatius, ni inclou un pla de vigilància d'acord amb la normativa.»

Criteris ambientals

Per a l'emissió d’este informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'esta llei.

Característiques del projecte

L’activitat té com a objecte, segons s'indica en el projecte, la producció de dièsel per a refinar, nafta i carbó a partir de residus plàstics mitjançant un procés de piròlisi. S’indica, igualment, que l'activitat consistix en la producció de petroli cru dolç (baix contingut en sofre) com a resultant de la piròlisi de residus plàstics (procés de piròlisi que consistix en la descomposició química de materials per degradació tèrmica en absència d'oxigen), i s’obté, així mateix, negre de carbó.

Durant el primer any, la capacitat de producció serà de 20 tones diàries i s’incrementarà a partir del segon any a 40 tones/dia, amb la instal·lació d'un nou tren de fabricació de 20 tones/dia.

La documentació tècnica es referix, bàsicament, a qüestions constructives, encara que s'afirma que la major part de l'activitat es desenrotlla a la intempèrie. A part del magatzem de matèries primeres, en el qual també es realitza la trituració de la matèria primera i el seu transport fins al reactor, se situaran altres edificis tancats de menor dimensió (edifici d'oficines, sala de control, vestuari, caseta de seguretat), a més d'altres construccions accessòries per a l'adequat funcionament de la indústria (quadres elèctrics, grup electrogen, generació d'aire comprimit), així com la bàscula de pesatge de camions, aparcaments de turismes i vehicles pesants, i punt net.

El projecte i l'estudi d'impacte ambiental no aborden la descripció detallada dels residus que s'introduïxen en el procés (origen, sistemes i lloc d'emmagatzematge), els tractaments previs als que se sotmeten els residus en relació amb les característiques necessàries per a l'aplicació del procés (grandària, humitat), els paràmetres en els quals es desenrotlla el procés (sistema d'alimentació de residus al reactor, ús de combustibles de suport, temperatura mínima i màxima en el reactor, sistemes de control i monitoratge), els residus resultants del procés (característiques i destinació), els gasos residuals (característiques i destinació), aigües residuals (característiques i gestió). Tampoc és possible determinar els sistemes de tractament dels efluents ni el control del compliment dels límits d'emissió, si és el cas (no es referix la normativa aplicable). S’indica que es produïx combustible i negre de carbó; no obstant això, amb caràcter general, els productes de la gestió de residus són residus mentres no es determine la fi de la condició de residus, sense que s'indique l'orde ministerial per la qual es conclou que tals substàncies són productes i no residus ni les característiques que, si és el cas, les definixen i les aplicacions que poden tindre.

El document ambiental no realitza una avaluació d'alternatives i resol el capítol amb: «La nova instal·lació està en un polígon industrial amb instal·lacions adequades referent a xarxa de comunicacions i accessibilitat. El polígon industrial s'enquadra en un entorn aïllat, així com d'escàs valor agrícola i paisatgístic dels terrenys. La parcel·la disposa de suficient extensió de terreny per a dur a terme l'activitat.»

Ubicació del projecte

Es preveu la implantació de les instal·lacions en la parcel·la G de l’illa 2 en el polígon industrial del sector SI-1 Pla de Carrases-1, de Llíria. L’accés a este polígon es realitza a través de l'autovia CV-35. La instal·lació compta amb dos accessos d'entrada i d'eixida, ambdós de deu metres d'amplària, situats en LG SI-1 Pla de Carrases.

Característiques del potencial impacte

Es tracta d'una obra industrial a executar en polígon industrial totalment urbanitzat.

El document ambiental ha considerat en fase de construcció afeccions sobre la qualitat de l'aire, el soroll, l'edafologia, la flora i la fauna, les infraestructures i l'activitat econòmica. Totes estes han sigut classificades com a irrellevants o compatibles, o positives en les diferents afeccions.

Pel que fa a la fase d'explotació, s'inclouen, a més de les anteriors, afeccions sobre la hidrologia. La valoració quantitativa d'estes afeccions considera que tant la qualitat de l'aire, el soroll i la hidrologia tenen impactes moderats per activitats com la recepció de matèries primeres, piròlisi del plàstic reciclat, generació del producte i emmagatzematge del producte. Las mesures correctores proposades són:

- Redireccionament dels fums procedents dels cremadors a estació de tractament de gasos de combustió, reduint el nombre de partícules sòlides del gas expulsat a l'atmosfera.

- Totes les aigües són arreplegades per xarxa separativa fecals-industrials i pluvials. Les residuals són enviades a un tanc recol·lector que les conduïx a un destil·lador al buit.

- Els residus perillosos que es generen s'emmagatzemen en contenidors específics a cobert i els líquids sobre cubetes de contenció en el punt net.

L’estudi d'impacte ambiental, de caràcter genèric, no analitza cap aspecte del procés i la tecnologia aplicats; la valoració es realitza de manera genèrica i no es concreten ni les afeccions pròpies del procés ni l'adequació de les mesures preventives i correctores a la incidència ambiental previsible de l'activitat. A més, el document no complix els requisits previstos en l'article 16 de la Llei 21/2013, de 9 de desembre.

En el mateix sentit emet informe el Servici de Prevenció de l’Atmosfera, que informa que «l'estudi d'impacte ambiental no identifica correctament tots els possibles impactes en l'atmosfera, no establix suficients mesures preventives, correctores i compensatòries per a reduir, eliminar o compensar estos efectes ambientals que poden ser significatius, ni inclou un pla de vigilància d’acord amb la normativa»

Conclusió

Per tot l'exposat, no és possible dictar una resolució fundada dels possibles efectes adversos del projecte sobre el medi ambient del projecte. Si bé resulta possible la terminació del procediment amb l’arxivament d'actuacions (de conformitat amb el que es preveu en l'article 47.2.c de la Llei 21/2013), ateses les deficiències documentals exposades que comporten la necessitat d'elaborar nova documentació (projecte tècnic i estudi d'impacte ambiental) que aborde correctament l'afecció ambiental de la instal·lació perquè el projecte podria tindre efectes ambientals significatius sobre el medi ambient, cal concloure la necessitat d'avaluació d'impacte ambiental ordinària (de conformitat amb el que es preveu en l'article 47.2.a de la Llei 21/2013).

Consideracions jurídiques

El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf 9.b del seu annex II. L’expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.

L’article 8 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, assigna a la Conselleria de Medi Ambient, Infraestructures i Territori les competències en matèria de medi ambient, prevenció d'incendis, caça, benestar animal, urbanisme i vertebració del territori, obres públiques, i transports, ports i aeroports.

L’article 116 del Decret 81/2024, de 12 de juliol, del Consell, pel qual s’establix l'estructura orgànica bàsica de la Presidència i de les conselleries de la Generalitat establix que la Direcció General d'Urbanisme, Paisatge i Avaluació Ambiental exercix les funcions en matèria d'avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot l’anterior, a proposta del Servici d’Avaluació d'Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que ostente,

RESOLC

*Primer*

El projecte de planta de producció de dièsel a partir de residus plàstics per piròlisi ha de sotmetre's a una avaluació d'impacte ambiental ordinària perquè podria tindre efectes significatius sobre el medi ambient, en els termes previstos en l'article 47.2.a de la Llei 21/2013.

El promotor elaborarà l'estudi d'impacte ambiental d’acord amb l'article 35 de l’esmentada llei i a les observacions formulades en la part expositiva d’esta resolució. En els termes previstos en els articles 36, 37 i 38 de la Llei 21/2013, el projecte i l'estudi d'impacte ambiental seran sotmesos per l'òrgan substantiu a informació pública i consultes.

*Segon*

De conformitat amb el que es preveu en l'article 47 de la Llei 21/2013, de 9 de desembre:

A. L’informe d'impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l'òrgan ambiental.

B. L’informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.

C. L’informe d'impacte ambiental no serà objecte de cap recurs, sense perjuí dels que, si és el cas, siguen procedents en la via administrativa o judicial contra l'acte, si és el cas, d'autorització del projecte.

*Tercer*

L’òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.»

  

València, 9 d'agost de 2024

Miguel Ángel Ivorra Devesa

Director general